
Bratislava 

1. Úvod
Úrad pre normalizáciu, metrológiu a skúšobníctvo Slovenskej republiky (ďalej len „ÚNMS SR“ alebo „úrad“) je ústredným orgánom štátnej správy pre oblasť technickej normalizácie, metrológie, kvality, posudzovania zhody, vzájomného uznávania tovaru, odstraňovania prekážok voľného pohybu tovaru a akreditácie orgánov posudzovania zhody. Úrad vypracúva koncepciu štátnej politiky, vykonáva metodickú činnosť a dozerá na plnenie úloh v oblasti technickej normalizácie, metrológie, kvality, posudzovania zhody, vzájomného uznávania tovaru, odstraňovania prekážok voľného pohybu tovaru a akreditácie orgánov posudzovania zhody.

Organizáciami v pôsobnosti úradu sú: 

a) Slovenský metrologický inšpektorát (ďalej len „SMI“) ako rozpočtová organizácia zriadená zákonom č. 157/2018 Z. z. o metrológii a o zmene a doplnení niektorých zákonov v znení neskorších predpisov (ďalej len „zákon o metrológii“),
b) Slovenský metrologický ústav ako príspevková organizácia zriadená zákonom 
o metrológii,
c) Technický skúšobný ústav Piešťany, a. s., ako akciová spoločnosť v zakladateľskej pôsobnosti úradu, 
d) Slovenská legálna metrológia, n. o., ako nezisková organizácia v zakladateľskej pôsobnosti úradu. 

Úrad kontroluje dodržiavanie zákona č. 53/2023 Z. z. o akreditácii orgánov posudzovania zhody (ďalej len „zákon o akreditácii“) a plnenie povinností Slovenskej národnej akreditačnej služby ako národného akreditačného orgánu ustanoveného zákonom o akreditácii a nariadením Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 v platnom znení. 

Úrad vypracoval v roku 2026 Protikorupčný program Úradu pre normalizáciu, metrológiu a skúšobníctvo Slovenskej republiky (ďalej len „PKP ÚNMS SR“) v súlade s uznesením vlády Slovenskej republiky č. 31 z 21. januára 2026 k návrhu Národnej protikorupčnej stratégie Slovenskej republiky na roky 2026 – 2029 (ďalej len „uznesenie vlády SR č. 31/2026“), ktorým bola schválená Národná protikorupčná stratégia Slovenskej republiky (ďalej len „SR“) na roky 2026 - 2029 (ďalej len „NPKS SR“).

Vláda SR zároveň uznesením vlády SR č. 31/2026 zrušila úlohu B.4. uznesenia vlády SR č. 585 z 12. decembra 2018 k Návrhu protikorupčnej politiky Slovenskej republiky na roky 2019 – 2023 (ďalej len „uznesenie vlády SR č. 585/2018“), ktorou bolo členom vlády a predsedom ostatných ústredných orgánov štátnej správy uložená povinnosť vyhodnocovať plnenie úloh vyplývajúcich z rezortného protikorupčného programu a aktualizovať tento program. Uznesením vlády SR č. 31/2026 sa však v plnení úloh vyplývajúcich z uznesenia vlády SR č. 585/2018 kontinuálne pokračuje, pričom predsedovia ostatných ústredných orgánov štátnej správy majú naďalej povinnosť prijať na základe posúdenia a vyhodnotenia korupčných rizík rezortný protikorupčný program, v ktorom budú uvedené konkrétne protikorupčné systémové opatrenia a zverejniť ho na svojom webovom sídle, ako aj povinnosť vyhodnocovať plnenie úloh vyplývajúcich z rezortného protikorupčného programu a aktualizovať tento program.

NPKS SR predstavuje dlhodobý strategický dokument vlády SR v oblasti prevencie korupcie, ktorého hlavnou víziou je budovanie dôveryhodných, transparentných a odolných verejných inštitúcií, pričom jej cieľom je vytvárať prostredie nulovej tolerancie voči korupcii, podporovať kultúru integrity a posilňovať dôveru občanov v demokratické fungovanie štátu.

Význam a prínos NPKS SR spočívajú najmä:

a) vo zvyšovaní odolnosti verejného sektora voči korupčným rizikám, 
b) v posilňovaní kultúry zodpovednosti a etiky vo verejnej správe,
c) v podpore participácie občianskej spoločnosti a odborného sektora na protikorupčných politikách,
d) vo zvyšovaní kvality verejných politík a rozhodovania na základe princípov transparentnosti, zodpovednosti a legality.

Vízia NPKS SR sa zameriava na prevenciu korupcie, pričom dôraz kladie na prevenciu, včasné odhaľovanie a efektívne riešenie korupcie v prostredí verejnej správy, ako aj posilňovanie verejnej kontroly a spolupráce medzi štátnymi a neštátnymi subjektmi.

Jedným zo systémových prístupov, ktoré umožnia preniesť požiadavky, zásady a odporúčania schválenej NPKS SR do praxe, je implementácia systému manažérstva proti korupcii (ďalej len „SMPK“) podľa požiadaviek ISO 37001, pričom úrad v máji 2026 úspešne absolvoval recertifikačný audit implementovaného SMPK podľa požiadaviek STN ISO 37001: 2026[footnoteRef:1] 
(ďalej len „norma“), ktorý je súčasťou integrovaného systému manažérstva (ďalej len „ISM“) spoločne so systémom manažérstva kvality podľa STN ISO 9001: 2016 (ďalej len „ISO 9001“). [1:  STN ISO 37001: 2026. Systémy manažérstva proti korupcii. Požiadavky s usmernením na používanie.] 


Samotné právne predpisy však nepostačujú na riešenie problémov súvisiacich s korupciou,  a preto by mali jednotlivé organizácie aktívne pristupovať k boju proti korupcii. Norma špecifikuje mechanizmy na predchádzanie prípadom spojeným s korupciou, ako aj jej odhaľovanie a následné prijímanie represívnych opatrení v jednotlivých organizáciách, ktoré sú zodpovedné za predchádzanie korupcii prostredníctvom cielených systémových protikorupčných opatrení, a tiež zdôrazňuje potrebu budovania, zlepšovania a propagovania náležitej protikorupčnej kultúry[footnoteRef:2] v organizáciách. [2:  Protikorupčná kultúra predstavuje hodnoty, etiku, presvedčenie a správanie, ktoré sa uplatňujú a rozvíjajú v celej organizácii a spoločne s organizačnou štruktúrou a zavedeným systémom riadenia vytvárajú normy správania podporujúce prijatú protikorupčnú politiku a SMPK.] 


PKP ÚNMS SR nadväzuje na schválenú NPKS SR a pri jeho vypracovaní sa zohľadnili požiadavky normy, ako aj poznatky získané v súvislosti s certifikovaným SMPK v ÚNMS SR.
Vydaním PKP ÚNMS SR sa zároveň ruší a nahrádza Protikorupčný program ÚNMS SR vypracovaný podľa uznesenia vlády SR č. 585/2018 a prijatý v roku 2019 vrátane jeho neskorších aktualizácií.

PKP ÚNMS SR je určený pre zamestnancov ÚNMS SR, partnerov, ako aj pre rezortné a spolupracujúce organizácie a ostatné zainteresované strany[footnoteRef:3]. Jeho účelom je poskytnúť im súbor konkrétnych krokov na predchádzanie korupcii, najmä prostredníctvom identifikovania a riadenia korupčných rizík a zamedzovania priestoru na ich vznik. [3:  Zainteresovaná strana je osoba alebo organizácia, ktorá môže ovplyvňovať rozhodnutia alebo činnosti úradu, byť nimi ovplyvňovaná alebo ktorá sa sama vníma ako tá, ktorá môže byť rozhodnutiami alebo činnosťami úradu ovplyvňovaná - napríklad zmluvní partneri, zamestnanci úradu, kontrolné orgány, orgány štátnej správy, medzinárodné organizácie, vedecké inštitúcie a univerzity, profesijné združenia, asociácie a spoločnosti, verejnosť, rezortné organizácie a verejní činitelia.] 

2. Použité skratky
EK			Európska komisia
EÚ			Európska únia
EHS			Európske hospodárske spoločenstvo
ES			Európske spoločenstvo
OSN			Organizácia spojených národov
TZ			zákon č. 300/2005 Z. z. Trestný zákon v znení neskorších predpisov

3. Vymedzenie pojmov

Na účely PKP ÚNMS SR sa vymedzujú nasledujúce pojmy:

Korupcia

Vymedzenie pojmu korupcia ako zneužitie moci alebo postavenia vo vlastný prospech alebo v prospech iných osôb sa opiera o Dohovor OSN proti korupcii.[footnoteRef:4] Podobne aj EK v súvislosti 
s fondmi EÚ používa všeobecné vymedzenie pojmu korupcia, ktorú vníma ako „zneužitie (verejného) postavenia na osobný prospech“.[footnoteRef:5] Zdôrazňuje, že korupčnými platbami 
či transakciami sa napomáha mnohým ďalším druhom podvodov, ako sú napríklad falošné fakturácie, fiktívne výdavky alebo neplnenie zmluvných záväzkov.  [4:  Článok 15 a nasl. Dohovoru OSN proti korupcii (Oznámenie Ministerstva zahraničných vecí SR č. 434/2006 
Z. z.).]  [5:  Dokument EK - Posúdenie rizika podvodu a účinné a primerané opatrenia proti podvodom, Európske štrukturálne a investičné fondy – usmernenia pre členské štáty a orgány zapojené do programu, 16.06.2014, Európska komisia, EGESIF 14-0021-00
(https://ec.europa.eu/regional_policy/sources/guidance/guidance_fraud_risk_assessment_sk.pdf).  ] 


Aj keď v čase vypracovávania tohto dokumentu samotný pojem korupcia nie je ako termín 
v slovenských právnych predpisoch osobitne vymedzený, v TZ sa v § 328 až § 336d uvádzajú druhy konaní súvisiacich s korupciou či úplatkárstvom. Termín korupcia má preto v tomto
dokumente generický význam, ktorý zahŕňa nielen všetky uvedené druhy konania, ale aj akékoľvek ďalšie konania poškodzujúce verejný záujem. Zahŕňa takisto zneužívanie moci, právomoci, vplyvu či postavenia, navádzanie na takéto zneužitie, klientelizmus, rodinkárstvo, protekcionárstvo, vydieranie, konflikt záujmov, nezákonný lobing, poskytovanie a prijímanie nenáležitých výhod bez poskytovania protislužby a spreneveru verejných zdrojov. Zneužitie právomoci verejného činiteľa v zmysle § 326 TZ je vo svojej podstate takisto korupciou, rovnako ako i trestné činy spáchané v súvislosti s verejným obstarávaním a verejnou dražbou[footnoteRef:6] a machinácie v súvislosti s konkurzným a vyrovnacím konaním[footnoteRef:7]. [6:  § 266 až 268 TZ.]  [7:  § 241 TZ.] 


Korupčné riziko

V užšom zmysle sa pod týmto pojmom rozumie existencia príležitosti, pravdepodobnosti alebo možnosti vzniku korupcie a finančných strát spojených s korupciou. Zahŕňa aj príčiny alebo podmienky, ktoré uľahčujú vznik situácie priaznivej pre podplácanie, korupciu, korupčné správanie alebo konanie.

Protikorupčná prevencia  

Pod týmto pojmom sa rozumejú systematické postupy na:
a)		odhaľovanie a odstraňovanie príčin, príležitostí a podmienok priaznivých pre vznik a existenciu korupcie,
b)	oslabovanie a eliminovanie korupčných rizík,
c)	zníženie pravdepodobnosti alebo možnosti vzniku korupcie,
d)	odrádzanie osôb od páchania trestných činov korupcie,
e)	posilňovanie protikorupčnej kultúry, kultúry etiky, integrity a protikorupčného povedomia.

Systém manažérstva proti korupcii

Súbor vzájomne prepojených alebo vzájomne pôsobiacich prvkov organizácie na vytvorenie protikorupčnej politiky, protikorupčných cieľov a procesov na dosahovanie týchto cieľov.

Verejná integrita

Dôsledný súlad konania so spoločnými etickými hodnotami, zásadami a normami s cieľom podporovať a uprednostňovať verejný záujem pred súkromnými záujmami vo verejnom sektore. V kontexte činnosti orgánov verejnej moci sa zároveň chápe ako čestnosť, poctivosť, nezaujatosť, nestrannosť, rešpektovanie dôstojnosti, slušnosť, korektnosť, transparentnosť a dôveryhodnosť pri vykonávaní úradných povinností a zverených právomocí. Je nesporné, že medzi verejnou integritou a korupciou je nepriamoúmerný vzťah.

Verejný záujem[footnoteRef:8] [8:  V ústavnom zákone č. 357/2004 Z. Z. o ochrane verejného záujmu pri výkone funkcií verejných funkcionárov v znení neskorších predpisov je v čl. 3 ods. 2 pojem verejný záujem na účely tohto zákona vymedzený ako „taký záujem, ktorý prináša majetkový prospech alebo iný prospech všetkým občanom alebo mnohým občanom“. V zákone č. 552/2003 Z. z. o výkone práce vo verejnom záujme v znení neskorších predpisov sa v § 2 ods. 2 verejný záujem chápe ako „záujem, ktorý prináša majetkový prospech alebo iný prospech všetkým občanom alebo väčšine občanov. U zamestnancov zamestnávateľa, ktorými sú právnické osoby podľa § 1 ods. 2 písm. c), výkon práce vo verejnom záujme je aj plnenie povinností zamestnancov v záujme týchto právnických osôb 
podľa Obchodného zákonníka“.
] 


Záujem trvalo a udržateľne zlepšovať v súlade so zásadami právneho štátu a všeobecne uznávanými zásadami etiky a morálky kvalitu života, životných podmienok a blahobytu všetkých občanov alebo väčšiny občanov. Verejný záujem ako predmet sústredeného úsilia sa však nechápe ako svojvôľa na úkor ostatných osôb, ale ako oprávnený nárok, pri ktorom sa nezhorší situácia ostatných osôb a dodržia sa stanovené princípy demokracie a právneho štátu.

4. Základné právne predpisy relevantné z hľadiska korupcie a možných korupčných rizík

Rámec pôsobnosti úradu je vymedzený nasledovnými právnymi predpismi vytvárajúcimi právny základ pre minimalizovanie možného korupčného správania v úrade v oblasti jeho pôsobnosti, pričom úrad dlhodobo a cielene participuje na protikorupčnom pôsobení v rámci predmetu svojej činnosti a zákonných kompetencií.

Úrad vykonáva autorizáciu podľa zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov (ďalej len „zákon o zhode“). Autorizácia je udelenie oprávnenia orgánu posudzovania zhody na výkon posudzovania zhody určeného výrobku podľa technického predpisu z oblasti posudzovania zhody. Autorizáciu udeľuje úrad 
na základe písomnej žiadosti o autorizáciu a notifikáciu orgánu posudzovania zhody, pričom orgán posudzovania zhody sa udelením autorizácie stáva autorizovanou osobou. Autorizované osoby sa oznámením EK a ostatným členským štátom stávajú notifikovanými osobami a ich výstupné dokumenty sú uznávané v rámci celej EÚ.

Úrad rozhodne o žiadosti orgánu posudzovania zhody o udelenie autorizácie po preverení splnenia autorizačných požiadaviek stanovených v § 12 zákona o zhode. Úrad ďalej 
podľa § 3 ods. 1 písm. e) zákona o zhode kontroluje, či orgán posudzovania zhody, ktorý žiada o autorizáciu, spĺňa autorizačné požiadavky a pravidelne kontroluje splnenie autorizačných požiadaviek, povinností autorizovanej osoby podľa § 21 zákona o zhode a požiadaviek ustanovených technickým predpisom z oblasti posudzovania zhody, ktorý je uvedený 
v rozhodnutí o autorizácii, pričom metodicky usmerňuje výkon kontroly podľa § 13 zákona 
o zhode; kontroluje splnenie autorizačných požiadaviek autorizovanou osobou pri podaní žiadosti podľa § 15 ods. 1 písm. e) a § 16 zákona o zhode. Úrad má v tejto súvislosti vypracované dva metodické postupy, a to Metodický postup (MP 05: 2020) o zásadách 
na udelenie autorizácie a notifikácie a Metodický postup (MP 45: 2019) na kontrolu činnosti autorizovaných osôb a notifikovaných osôb podľa zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov. Podrobné informácie sú dostupné na webovom sídle úradu. Úrad ukladá sankcie podľa § 28 zákona o zhode.

Oblasť technickej normalizácie je predmetom zákona č. 60/2018 Z. z. o technickej normalizácii v znení neskorších predpisov (ďalej len „zákon o technickej normalizácii“). Zákon o technickej normalizácii upravuje pôsobnosť úradu ako ústredného orgánu štátnej správy v oblasti technickej normalizácie, pôsobnosť úradu ako slovenského národného normalizačného orgánu, tvorbu, spracovanie, prijatie, spôsob ochrany slovenskej technickej normy (ďalej len „STN“) a technickej normalizačnej informácie (ďalej len „TNI“), výdavky na tvorbu STN a TNI, poskytovanie STN a TNI, inej technickej normy a inej TNI, dohľad nad dodržiavaním tohto zákona a ukladanie pokút. Podľa § 30 ods. 2 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov s cieľom zabezpečenia transparentného postupu pri tvorbe STN a TNI podľa § 7 zákona o technickej normalizácii a pri zabezpečení ďalších povinností v oblasti technickej normalizácie vyplývajúcich z nariadenia Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady 
č. 1673/2006/ES v platnom znení (ďalej len „nariadenie“) vydal úrad Metodický postup 
(MP 03: 2021) Tvorba pôvodných slovenských technických noriem a pôvodných

technických normalizačných informácií. Ak sa tvorba normalizačného dokumentu[footnoteRef:9] normy alebo inej TNI prekladom do štátneho jazyka uhrádza podľa zákona o technickej normalizácii zo štátneho rozpočtu, postupuje úrad v súlade s osobitným predpisom[footnoteRef:10] a podľa Metodického postupu (MP 06: 2024), ktorým sa realizuje Program rozvoja technickej normalizácie, ktorý zabezpečuje transparentný a nediskriminačný výber spracovateľa a riešiteľa. Úrad prejednáva priestupky a iné správne delikty súvisiace s ochranou STN a TNI a ukladá pokuty podľa § 16 a § 17 zákona o technickej normalizácii. [9:  Nová pôvodná STN, nová pôvodná predbežná STN alebo nová pôvodná TNI, zmena alebo revízia pôvodnej STN, revízia pôvodnej predbežnej STN, revízia pôvodnej TNI, národná príloha k európskej norme (článok 2 
ods. 1 písm. b) nariadenia) alebo k inej technickej norme (§ 2 písm. a) zákona o technickej normalizácii) alebo európskemu normalizačnému produktu (článok 2 ods. 2 nariadenia) alebo k inej TNI (§ 2 písm. b) zákona o technickej normalizácii) a jej/jeho zmena alebo revízia.]  [10:  Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.] 


Úrad ďalej rozhoduje o autorizácii podľa zákona o metrológii a vedie zoznam autorizovaných osôb. Autorizácia je udelenie oprávnenia podnikateľovi alebo inej právnickej osobe na výkon overovania určeného meradla alebo výkon úradného merania. Autorizáciu udeľuje úrad 
na základe písomnej žiadosti žiadateľa o autorizáciu, ktorý môže začať vykonávať činnosť, ktorá je predmetom autorizácie, až po nadobudnutí právoplatnosti rozhodnutia o autorizácii. Autorizácia sa neudeľuje na výkon overovania cestných rýchlomerov a analyzátorov dychu. Komplexné preverovanie splnenia podmienok na udelenie autorizácie úradom je realizované v súlade s Metodickým postupom (MP 52: 2019) o autorizácii na výkon overovania určených meradiel a výkon úradného merania.

Úrad takisto rozhoduje o registrácii podľa zákona o metrológii vo vzťahu k prihlasovateľovi, ktorého predmetom činnosti je oprava alebo montáž určených meradiel alebo balenie označených spotrebiteľských balení, alebo dovoz označených spotrebiteľských balení, 
a vedie zoznam registrovaných osôb. Registráciu udeľuje úrad na základe písomnej prihlášky prihlasovateľa, ktorý môže začať vykonávať činnosť, ktorá je predmetom registrácie, až  
po nadobudnutí právoplatnosti rozhodnutia o registrácii. Komplexné preverovanie splnenia podmienok na udelenie registrácie je realizované v súlade s Metodickým postupom 
(MP 53: 2019) o registrácii na opravu alebo montáž určených meradiel alebo balenie alebo dovoz označených spotrebiteľských balení.

Metrologický dozor je zákonom o metrológii zverený SMI. SMI vykonáva dozor 
nad plnením povinnosti orgánu verejnej moci, podnikateľa, inej právnickej osoby alebo inej fyzickej osoby podľa zákona o metrológii a plní aj funkciu orgánu dohľadu[footnoteRef:11] pre oblasť meradiel. Odvolacím orgánom proti rozhodnutiam SMI je úrad, ktorý pri rozhodovaní o podaných odvolaniach postupuje podľa zákona č. 71/1967 Zb. o správnom konaní (správny poriadok) v znení neskorších predpisov. [11:  § 26 písm. e) zákona o zhode.] 


Základné právne predpisy relevantné z hľadiska možných korupčných rizík v úrade:

· zákon č. 71/1967 Zb. o správnom konaní (správny poriadok) v znení neskorších predpisov;
· zákon č. 85/1990 Zb. o petičnom práve v znení neskorších predpisov;

· zákon NR SR č. 278/1993 Z. z. o správe majetku štátu v znení neskorších predpisov;
· zákon NR SR č. 10/1996 Z. z. o kontrole v štátnej správe v znení neskorších predpisov;
· zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov;
· zákon č. 552/2003 Z. z. o výkone práce vo verejnom záujme v znení neskorších predpisov;
· zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov;
· zákon č. 53/2023 Z. z. o akreditácii orgánov posudzovania zhody;
· zákon č. 9/2010 Z. z. o sťažnostiach v znení neskorších predpisov;
· zákon č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov;
· zákon č. 160/2015 Z. z. Civilný sporový poriadok v znení neskorších predpisov;
· zákon č. 162/2015 Z. z. Správny súdny poriadok v znení neskorších predpisov;
· zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov;
· zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov;
· zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov;
· zákon č. 55/2018 Z. z. o poskytovaní informácií o technickom predpise a o prekážkach voľného pohybu tovaru v znení neskorších predpisov;
· zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov;
· zákon č. 60/2018 Z. z. o technickej normalizácii v znení neskorších predpisov;
· zákon č. 157/2018 Z. z. o metrológii a o zmene a doplnení niektorých zákonov v znení neskorších predpisov;
· zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení neskorších predpisov.

5. Východiská PKP ÚNMS SR

ÚNMS SR vychádzal pri tvorbe PKP ÚNMS SR z NPKS SR. ÚNMS SR má ďalej prijatú Politiku ISM, ktorá v sebe integruje protikorupčnú politiku a politiku kvality. Jej aktuálna verzia je účinná od 15. apríla 2026, a to v podobe interného riadiaceho aktu ÚNMS SR č. 08/2024 Príručka ISM, ktorá bola vypracovaná v súlade s požiadavkami ISO 9001 a požiadavkami STN ISO 37001: 2026. Politika ISM je určená pre všetkých zamestnancov úradu, zmluvných partnerov, ako aj pre rezortné a spolupracujúce organizácie a ďalšie zainteresované strany. Jej účelom je vymedzenie hlavných zásad úradu v oblasti kvality, predchádzania a boja proti korupcii a zároveň vyjadruje záväzok úradu poskytovať produkty a služby najvyššej kvality, ako aj postoj úradu k protikorupčnej prevencii a boju proti korupcii.

NPKS SR spoločne s certifikovaným SMPK ako súčasťou ISM v úrade vrátane Politiky ISM 
a protikorupčných cieľov napomáhajú ÚNMS SR implementovať účinné mechanizmy zamerané na predchádzanie a odhaľovanie korupcie, ako aj následné prijímanie nápravných opatrení v prípade zistených prípadov korupcie.

5.1 Faktory s vplyvom na realizáciu PKP ÚNMS SR
Zvýšiť alebo ohroziť úspešnosť realizácie PKP ÚNMS SR a ovplyvniť úspešnosť plnenia stanovených cieľov PKP ÚNMS SR môžu mnohé faktory.
5.1.1 Faktory s priaznivým vplyvom na realizáciu PKP ÚNMS SR
a) konkrétne prejavený záväzok nulovej tolerancie voči korupcii,
b) certifikácia SMPK v súlade s požiadavkami normy,
c) podpora vedenia ÚNMS SR pri prijatí PKP ÚNMS SR,
d) neustále zlepšovanie protikorupčnej kultúry v ÚNMS SR,
e) dodržiavanie etického kódexu, ako aj prijatých protikorupčných pravidiel,
f) určenie protikorupčného manažéra so zodpovednosťou a právomocou na účely prevádzkovania SMPK,
g) vzájomná výmena informácií, skúseností a dobrej praxe s inými organizáciami štátnej a verejnej správy s implementovaným SMPK.
5.1.2 Faktory s nepriaznivým vplyvom na realizáciu PKP ÚNMS SR
a) nízka dôvera zamestnancov v efektívnosť uplatňovania zavedených protikorupčných pravidiel v praxi,
b) obava zamestnancov z oznamovania korupcie, resp. iného protispoločenského konania a s tým súvisiaca nízka pravdepodobnosť odhalenia prípadov korupcie,
c) vnímanie uplatňovania zavedených protikorupčných pravidiel a etických zásad v rámci úradu ako formálne.

6. Vízie a ciele PKP ÚNMS SR 

PKP ÚNMS SR je postavený na víziách a cieľoch vychádzajúcich z prijatej NPKS SR, ako aj Politiky ISM a stanovených protikorupčných cieľov.

Cieľ 1:		Budovanie a posilnenie kapacít.

Uvedený cieľ zahŕňa:

1.1 Posilnenie inštitucionálnych kapacít (mechanizmov) v súvislosti s prevenciou korupcie v podmienkach úradu vrátane vyvodzovania zodpovednosti v prípade korupcie 
a zlepšenie spolupráce úradu a zdieľania informácií s relevantnými subjektmi.
1.2 Budovanie partnerstiev úradu s inými subjektmi za účelom zdieľania  dobrej praxe.
1.3 Inštitucionalizácia pozície protikorupčného koordinátora spočívajúca v:
1.4.1	zabezpečení, aby bola táto pozícia, s presne uvedenými povinnosťami definovanými v opise štátnozamestnaneckého miesta,s priamym prístupom k vedeniu a schopnosťou ovplyvňovať rozhodovacie procesy s plnom podporou vedenia,
1.4.2	poskytovaní pravidelného školenia a odborného rozvoja protikorupčnému koordinátorovi, aby mal aktuálne znalosti o právnych predpisoch, ako aj nových postupoch v oblasti boja proti korupcii,
1.4.3	spolupráci s protikorupčnými koordinátormi na rôznych úrovniach verejnej správy, čo zahŕňa o. i. pravidelné stretnutia, výmenu informácií a zdieľanie osvedčených a nových postupov v oblasti boja proti korupcii.

1.5	

Cieľ 2:		Vzdelávanie a komunikácia v témach integrity a prevencie korupcie.

Uvedený cieľ zahŕňa:

2.1	
2.2	Systémové vzdelávanie zamestnancov úradu v oblasti certifikovaného ISM, prevencie korupcie a oznamovania protispoločenskej činnosti, ktoré by malo byť pravidelné a aktualizované, aby reflektovalo aktuálne trendy a výzvy v oblasti boja proti korupcii.
2.3	Komunikácia prijatej Politiky ISM a prijatého PKP ÚNMS SR vo vzťahu k zamestnancom úradu, zákazníkom, partnerom a ďalším zainteresovaným stranám.

Cieľ 3:		Riadenie korupčných rizík.

Uvedený cieľ zahŕňa:


3.1		Identifikovanie rizikových procesov, činností a pozícií z hľadiska korupcie, ktoré predstavujú základ pre návrh a implementáciu opatrení zameraných na elimináciu alebo minimalizáciu identifikovaných korupčných rizík; proces riadenia korupčných rizík v podmienkach úradu integruje nasledovné činnosti:
3.1.1	v rámci prevencie ide o  identifikáciu korupčných rizík, ako aj dodržiavanie transparentnosti zverejňovaním informácií v súlade s platnou legislatívou,
3.1.2	v rámci detekcie ide o interné audity ISM a pravidelné kontroly zamerané na identifikáciu potenciálnych korupčných rizík, ako aj nastavený systém oznamovania podozrení z protispoločenskej činnosti umožňujúci oznámiť podozrenie z korupcie anonymnou formou,
3.1.3	v rámci reakcie ide o rýchle a dôkladné preverovanie podozrení z korupcie, ako aj prijímanie opatrení na eliminovanie korupčných rizík a predchádzanie ich opakovanému výskytu.

Cieľ 4:		Zber dát a monitoring.

Uvedený cieľ zahŕňa:

4.1 	interný prieskum medzi zamestnancami úradu (dotazníkovou formou) zameraný 
na vnímanie protikorupčnej kultúry.

7. Riadenie korupčných rizík

Posudzovanie korupčných rizík ako súčasť ich riadenia zahŕňa súbor činností 
a mechanizmov, prostredníctvom ktorých sa stanovuje pravdepodobnosť výskytu priestoru, podmienok, príčin či príležitostí na korupciu alebo pravdepodobnosť výskytu samotnej korupcie. Posudzovanie korupčných rizík však nie je jednorazová ani samoúčelná činnosť. Je to sústavný proces. Prijaté opatrenia na oslabovanie a eliminovanie korupčných rizík 
je potrebné sústavne monitorovať, vyhodnocovať a zdokonaľovať tak, aby sa dosiahol žiaduci účinok.

Organizácia, ktorá nedokáže oslabiť alebo eliminovať korupčné riziká, ktorým je vystavená, spôsobuje problémy nielen sebe, ale aj iným organizáciám mimo svojej pôsobnosti. Snahou ÚNMS SR tak je efektívnym riadením korupčných rizík eliminovať alebo minimalizovať potenciálne korupčné riziká na úroveň, na ktorej je ich úrad schopný riadiť.

Riadenie korupčných rizík je základnou súčasťou činnosti úradu a vzťahuje sa na všetky 
jeho procesy. Patrí do pôsobnosti vedúcich zamestnancov úradu a zamestnancov 
na všetkých stupňoch riadenia, ktorí identifikujú existujúce korupčné riziká, mapujú ich
a hodnotia stupeň ich významnosti. Výsledkom procesu je vyhotovenie aktuálneho integrovaného registra rizík a príležitostí (ďalej len „register rizík“) vrátane korupčných rizík na príslušné obdobie. Register rizík sa pravidelne, minimálne jedenkrát ročne, prehodnocuje s cieľom o. i. aktualizovať postupy na eliminovanie korupčných rizík, prípadne identifikovať nové korupčné riziká.

Proces riadenia korupčných rizík na úrade je upravený v rámci interného riadiaceho aktu ÚNMS SR č. 05/2025 Rozhodnutie predsedu o riadení rizík a príležitostí (ďalej len „IRA ÚNMS SR č. 05/2025“). Schválený integrovaný register rizík je dostupný pre všetkých zamestnancov úradu na sieťovom úložisku.

8. Protikorupčné opatrenia

Úrad má korupčné riziká identifikované v registri rizík v súlade s IRA ÚNMS SR č. 05/2025, 
podľa ktorého ich riadi, monitoruje a vyhodnocuje, pričom na základe analýzy všetkých identifikovaných korupčných rizík sa stanovili nasledujúce protikorupčné opatrenia:

Protikorupčné opatrenie č. 1 

	Úspešné preverenie SMPK v ÚNMS SR recertifikačným auditom.

	Aktivita na dosiahnutia opatrenia:
	Priebežné udržiavanie a zlepšovanie SMPK v ÚNMS SR.

	Hlavný výstup aktivity:
	protokol z recertifikačného auditu

	Názov KPI:
	Správa z recertifikačného auditu bez kritických odchýlok - bez závažnej nezhody.

	Zdroje:
	Všetky potrebné zdroje sú financované 
z rozpočtu ÚNMS SR.

	Zodpovednosť za vykonanie opatrenia:
	predseda, generálny tajomník služobného úradu, riaditelia odborov, vedúci oddelení a protikorupčný manažér

Protikorupčné opatrenie č. 2

	Zvyšovanie úrovne povedomia zamestnancov ÚNMS SR o zavedenom ISM prostredníctvom ich vzdelávania zameraného na oblasť protikorupčných predpisov 
a pravidiel a s dôrazom na problematiku oznamovania protispoločenskej činnosti.

	Aktivita na dosiahnutia opatrenia:
	Realizácia vzdelávania zamestnancov ohľadom ISM (SMPK).

	Hlavný výstup aktivity:
	potvrdenie o absolvovaní vzdelávania

	Názov KPI:
	100 % preškolených zamestnancov

	Zdroje:
	Všetky potrebné zdroje sú financované 
z rozpočtu ÚNMS SR.

	Zodpovednosť za vykonanie opatrenia:
	osobný úrad, vnútorný kontrolór 
a protikorupčný manažér



9. Monitorovanie, hodnotenie a aktualizácia PKP ÚNMS SR

Účelom monitorovania PKP ÚNMS SR je zistiť mieru úspešnosti vykonávania protikorupčných opatrení a mieru dosiahnutých zlepšení v ÚNMS SR. Cieľom je vytvoriť jasný obraz 
o dosiahnutom pokroku v znižovaní korupcie. Pri monitorovaní, ako aj vyhodnotení sa berú 
do úvahy najmä informácie poskytnuté organizačnými útvarmi úradu, resp. zainteresovanými stranami. Vyhodnocovanie plnenia PKP ÚNMS SR vykonáva ÚNMS SR priebežne, pričom podkladom pre vyhodnotenie sú údaje za predchádzajúci kalendárny rok, priebežne zhromažďované na úrovni organizačných útvarov ÚNMS SR. V súvislosti s vyhodnotením plnenia PKP ÚNMS SR protikorupčný koordinátor na základe údajov poskytnutých organizačnými útvarmi vypracuje v termíne do 30. júna nasledujúceho kalendárneho roka hodnotiacu správu o plnení PKP ÚNMS SR a  po schválení tejto správy predsedom zabezpečí jej zverejnenie na webovom sídle úradu. Hodnotiaca správa o plnení PKP ÚNMS SR zahŕňa aj prípadné návrhy na aktualizáciu PKP ÚNMS SR a jeho zlepšenie.

